
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2026 júniusában a Plateau állambeli Kawel faluban egy, a polgári lakosság ellen elkövetett brutális fegyveres támadásban a helyi keresztény közösség több tucat tagja életét vesztette, továbbá sokan megsebesültek, és infrastrukturális károk is keletkeztek, tragikus módon megmutatva, milyen az, amikor az etnikai-vallási feszültségek és az erőforrásokért zajló konfliktusok egymásra rakódnak;
B.	mivel a helyi közösségek, az egyházak, valamint az emberi jogi és civil társadalmi szervezetek ismételt figyelmeztetései ellenére a nigériai hatóságok eddig nem tudták megakadályozni a hasonló támadásokat, nem tudtak megfelelő védelmet nyújtani a kiszolgáltatott keresztény lakosságnak és általában a kiszolgáltatott közösségeknek, nem tudták biztosítani az időben történő és hatékony beavatkozást, illetve nem tudtak alapos vizsgálatokat és büntetőeljárásokat lefolytatni;
C.	mivel ez a támadás a Plateau államban és az ország középső részén fellángoló erőszak szélesebb mintázatának részét képezi, amely a túlnyomórészt keresztény földműves közösségek, a hagyományos vezetők, a papok, az iskolák, az egészségügyi létesítmények és a vallásgyakorlási helyszínek ellen irányul;
D.	mivel a Nigéria középső részén fellángló rendszerszintű erőszakot a vallási, etnikai és közösségek közötti feszültségek, a földművelők és a legeltető állattenyésztők közötti konfliktusok, a földdel és a vízzel kapcsolatos viták, a szervezett bűnözés, a szélsőséges csoportok tevékenysége, az éghajlati nyomás és a tartós büntetlenség összetett kombinációja okozza;
E.	mivel a keresztények a világszerte leginkább üldözött vallási csoport, és ha nem lépünk fel ezen üldöztetéssel szemben, nem valósul meg a vallás vagy meggyőződés szabadságának védelme;
1.	határozottan elítéli a polgári lakosság ellen elkövetett valamennyi erőszakos cselekményt Kawelben és tágabb értelemben Nigéria középső részén; különösen sajnálatosnak tartja a nőkre és lányokra gyakorolt aránytalan hatást, és határozottan elítéli a célzott elhurcolások és emberrablások riasztó növekedését; legmélyebb részvétét fejezi ki valamennyi áldozat családjának és mindenkinek, akit e szörnyű támadás érintett, ideértve Plateau állam keresztény közösségét;
2.	sürgeti a nigériai szövetségi és állami hatóságokat, hogy folytassanak le alapos, átlátható és független vizsgálatot a kaweli mészárlással kapcsolatban annak érdekében, hogy az elkövetőket bíróság elé állítsák, és véget vessenek a büntetlenség kultúrájának;
3.	felszólítja a nigériai kormányt, hogy erősítse meg mind a fegyveres csoportok elleni terrorizmusellenes műveleteket, különösen Nigéria középső régiójában, mind a Boko Haram és az Iszlám Állam Nyugat-afrikai Tartománya elleni erőfeszítéseket;
4.	felhívja a nigériai kormányt, hogy orvosolja a hírszerzési hiányosságokat, javítsa a korai előrejelzések megosztását, erősítse meg az állami irányítású polgári védelmet, fektessen be a regionális közvetítésbe, vezessen be fenntartható földgazdálkodási politikákat, mozdítsa elő az élelmezésbiztonságot, és foglalkozzon a konfliktusok ökológiai okaival;
5.	támogatja az arra irányuló erőfeszítéseket, hogy érdemi és inkluzív nemzeti párbeszédet alakítsanak ki a több régióban is fellángoló erőszak kezelése érdekében, és hangsúlyozza, hogy foglalkozni kell az e támadásokhoz kapcsolódó társadalmi-gazdasági tényezőkkel;
6.	megerősíti szilárd elkötelezettségét a gondolat-, a lelkiismeret- és a vallásszabadság mellett;
7.	felhívja a vallás és a meggyőződés szabadságának az Európai Unión kívüli előmozdításáért felelős különmegbízottat, hogy fordítson különös figyelmet a keresztények és valamennyi üldözött vallási közösség romló helyzetére Nigériában;
8.	sürgeti a nigériai kormányt, hogy kezelje hatékonyan a belső menekültek helyzetét azáltal, hogy megfelelő ideiglenes menedéket biztosít számukra, és elsősorban az otthoni közösségeikbe való biztonságos visszatérésüket igyekszik elősegíteni;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, valamint a Nigériai Szövetségi Köztársaság kormányának és parlamentjének.



image1.png




